Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohane nimetuse registreerimise taotluse avaldamine

(2020/C 208/05)

Käesoleva dokumendi avaldamine annab õiguse esitada taotlusele vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates siinse dokumendi avaldamise kuupäevast.

KOONDDOKUMENT

„COLATURA DI ALICI DI CETARA“

ELi nr: PDO-IT-02440 – 16.10.2018

KPN (X) KGT ( )

1. Nimetus

„Colatura di Alici di Cetara“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.7. Värske kala, molluskid ja koorikloomad ning neist valmistatud tooted

3.2. Punktis 1 esitatud nimetusele vastava toote kirjeldus

„Colatura di Alici di Cetara“ [Cetara anšoovisenõrutis] on anšoovise (Engraulis encrasicolus L.) soolaga kääritamisel saadud vedel toode. Tarbimisse lubatud tootel peavad olema järgmised omadused: läbipaistvus – selge ja läbipaistev; värvus – merevaigukarva, pisut pruunikas mahagoni sarnane; lõhn – kauakestev ja tugev, meenutab soolatud ja värsket anšoovist ning soolast merd; maitse – umami, tugev ja rikkalik, sest toorainena kasutatakse anšoovist ja soola.

„Colatura di Alici di Cetara“ on suure valgusisaldusega ekstrakt, milles on vabad aminohapped, mida keha saab kohe omastada. Rasvasisaldus tuleneb anšoovise soolaga kääritamisel toimuvast rakkude lagunemisest. See leiab aset väikestes puupüttides (terzigni) või -tünnides. Allpool esitatud tabelis on „Colatura di Alici di Cetara“ soolaga kääritamise lõpuks saavutatavad väärtused.

Näitaja Kontrollväärtus SOOL ≥ 20 g 100 g toote kohta VALK ≥ 8 g 100 g toote kohta RASV 0,1–3 g 100 g toote kohta pH 5–7

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Salerno provintsi rannikult püütud anšoovis (Engraulis encrasicolus); jäme või pooljäme meresool.

3.4. Tootmisetapid, mis peavad toimuma määratletud geograafilises piirkonnas

Anšoovis püütakse Salerno provintsi rannajoonest kuni 19,3 km kauguselt. „Colatura di Alici di Cetara“ (KPN) töötlemine, kääritamine, laagerdamine ja nõrutamine peab toimuma punktis 4 kirjeldatud piirkonna töötlemiskohtades. Laagerdamine ja nõrutamine võivad toimuda ka toitlustuskohas, aga see peab asuma Cetara omavalitsuses.

3.5. Registreeritud nimetusega toote viilutamise, riivimise, pakendamise jm erieeskirjad

„Colatura di Alici di Cetarat“ tuleb müüa läbipaistvas 50–1 000 ml klaasnõus.

3.6. Registreeritud nimetusega toote märgistamise erieeskirjad

Klaasnõul peab olema märgistus, milles on selgete kustumatute tähtedega kirjas „Colatura di Alici di Cetara D.O.P“ [KPN] ning see peab olema kõigest muust märgisel esitatud infost selgelt eristatav. Märgis peab sisaldama ka järgmist teavet: a) KPNi logo; b) Euroopa Liidu tähis; c) mahuti kirjeldus: terzigno [väike pütt] või tünn.

Kui toodet on laagerdatud, võib märgisele lisada ka sellele viitava sõna invecchiata ja selleks kulunud kuude/aastate arvu.

„Colatura di Alici di Cetara“ logo sisaldab nelja stiliseeritud osist: pütt, Cetara kindluse kontuurid, anšoovis ja tilk anšoovisenõrutist.

4. Geograafilise piirkonna täpne määratlus

Püügipiirkond on Salerno provintsi rannajoonest kuni 19,3 kilomeetrini ulatuv mereala (oleneb püügisügavusest, mis võib olla 50–200 m). Kõik ettevalmistamise, töötlemise, laagerdamise ja nõrutamise etapid peavad toimuma ainult Salerno provintsi omavalitsustes.

5. Seos geograafilise piirkonnaga

„Colatura di Alici di Cetarat“ kasutatakse selle lõhna ja maitse pärast loodusliku maitseaine ja kastmena nii pasta- kui ka muudes lihtsates ja keerulistes roogades.

Lõhn meenutab soolaanšoovist ja merd ning on tugev ja kauakestev. Maitse on tugev ja rikkalik.

„Colatura di Alici di Cetara“ lõhn ja maitse tulenevad Salerno provintsi rannikul asuva püügipiirkonna oludest ning anšoovise ettevalmistamise ja kääritamispüttidesse ladumise oskustest.

Tootmispiirkonna füüsilised omadused on väga ebatavalised: põhjast piirneb see Lattari mäestikuga, mis on Amalfi ja Sorrento rannikuala n-ö selgroog ja kus on palju eri kõrgusi (merepinna kõrgusest kuni 1 400 meetrini üle selle), ning lõunas lõpeb see ala sarnaste omadustega Cliento rannikuga. Peale selle aitab mereala suur mitmekesisus luua kalade arenguks erilised keskkonnatingimused: vaid mõni kilomeeter rannajoonest on mõni mereala väga sügav ning anšoovist püütakse kuni 19,3 km kaugusel rannajoonest ja keskmiselt umbes 200 m sügavuselt. Meri on seal väga soolane (38 tuhandikosa) ja fütoplanktonit leidub vähem. Sellepärast kasvab anšoovis aeglasemalt ja vähem ning selles on vähe rasva. Sellepärast ongi soolaanšoovis ning selle pikaajalise soolas kääritamise ja nõrutamise tulemusena saadud nõrutis maitsvam. Vähene rasvasisaldus vähendab ka rääsumisohtu soolas kääritamise ajal.

Paljudel Salerno provintsi rannikualadel on anšoovisepüük traditsiooniline tegevus, mistõttu on seal välja kujunenud iseäralik aga levinud oskus anšooviseid ette valmistada ja soolata. See levis kõigepealt kaluriperedes, seejärel väikestes töökodades ja keskmise suurusega tööstusettevõtetes. Isegi viimastes toodetakse „Colatura di Alici di Cetarat“ väga oskuslikult, sest seda teevad kohalikud töötajad.

Üks peamisi oskusi on kohalike töötajate (peamiselt naiste) oskus anšooviseid kiiresti ja veatult rookida. Seda tehakse vaid käsitsi, et pea ja sisikond oleks täielikult eemaldatud, sest siis on „Colatura di Alici di Cetara“ kvaliteetsem ning parema lõhna ja maitsega, sest ei muutu mõruks.

Roogitakse kohe pärast püüki, et anšoovist mitte külmutada ega hoida kaua jahutis, sest siis poleks tooraine enam nii kvaliteetne.

Samuti on tähtsad ka töötajate oskused anšooviste soolamisel traditsioonilistes puidust püttides. Ka seda tehakse vaid käsitsi ning kalad ja sool pannakse sinna korrapäraselt ja kihiti. Kui kõik kihid on täis, pannakse peale kaas ja piisavad raskused.

Pütt tuleb täita korrapäraselt ja õigesti, et kõik kalad oleksid tihedalt koos ja täielikult soolaga kaetud, sest kui õhku jääb vahele, võib tekkida soovimatu oksüdeerumine. Sellised tingimused on olulised, sest just neis püttides soolas käärimise tulemusena tekibki „Colatura di Alici di Cetara“ ning kujunevad selle lõhn ja maitse.

„Colatura di Alici di Cetara“ ei olnud sajandeid nii laialdaselt saadaval ja seda sai ainult Amalfi rannikult, eriti Cetarast, kus väljakujunenud traditsiooni kohaselt kasutati seda jõulude ajal spagettide või linguiinide lisandina.

Meedia tähelepanu on aidanud toote tuntusele kaasa.

Seda hakati turustama 1980ndate teises pooles. Algul kohalikult ja hiljem laiemalt.

„Colatura di Alici di Cetara“ on väga hinnatud toiduaine kogu Itaalias ja sageli ületanud ka riigipiiri kui midagi Amalfi ranniku ja eriti Cetara kohalikule köögile väga iseloomulikku.

Viide tootespetsifikaadi avaldamisele

(Määruse artikli 6 lõike 1 teine lõige)

Ministeerium algatas riikliku vastuväidete esitamise menetluse, avaldades kaitstud geograafilise tähise „Colatura di Alici di Cetara“ registreerimise taotluse 1. augustil 2018 Itaalia Vabariigi Teatajas nr 181. Toote spetsifikaadi terviktekstiga saab tutvuda aadressil

https://www.politicheagricole.it/flex/cm/pages/ServeBLOB.php/L/IT/IDPagina/3335

või

otse Itaalia põllumajandus-, toidu- ja metsanduspoliitika ministeeriumi kodulehel (www.politicheagricole.it), klõpsates „Qualità“ [kvaliteet] (ekraanil ülal paremal), seejärel „Prodotti DOP IGP e STG“ [KPNi, KGT või GTE tooted] (ekraanil vasakus ääres) ja lõpuks „Disciplinari di Produzione all’esame dell’UE“ [ELile hindamiseks esitatud tootespetsifikaadid].

(1) ELT L 343, 14.12.2012, lk 1.